ধর্ম বা সম্প্রদায় বা জাতপাত-ভিত্তিক রাজনীতি উগ্রতার চর্চাতেই স্বস্তি বোধ করে। কিন্তু অটলবিহারী বাজপেয়ী সে সবের থেকে অনেক দূরে ছিলেন। ১৯৮০ সালে ভারতীয় জনতা পার্টির প্রতিষ্ঠা। অটলবিহারী বাজপেয়ী সে দলের প্রথম সভাপতি। লালকৃষ্ণ আডবাণী, মুরলী মনোহর যোশীদের মতো কট্টরবাদীদের নেতৃত্বে দেশের নানা প্রান্তে মাথা তুলছে তখন উগ্র হিন্দুত্ব। চঞ্চল-অস্থির সময়। আডবাণীর ‘রামরথের’ যাত্রাপথের দু’পাশে সাম্প্রদায়িক ঝঞ্ঝা। অযোধ্যায় রাম মন্দির গড়ার দাবি ক্রমশ তীব্রতর হচ্ছে। নব্বইয়ের দশকের গোড়ায় পৌঁছে চূড়ান্ত আঘাত হানছে উগ্র হিন্দুত্ববাদ। ধসে পড়ছে বাবরি মসজিদ। কিন্তু হিন্দুত্বের সেই উগ্র কণ্ঠস্বরের রমরমার ঠিক বিপরীতে দাঁড়িয়ে অটলবিহারী বাজপেয়ীর মুখমণ্ডলে সে দিনও স্মিত হাস্য, কণ্ঠস্বরে সে দিনও কোমলতা, শব্দ চয়নে সে দিনও অদ্ভুত প্রশান্তি, আবেগে সে দিনও সমগ্র জাতি।